Stephen Adolphe Wurm
Stephen Adolphe Wurm, Würm, 1922-2001, ungarsk-australsk lingvist, professor ved Australian National University 1968-87, herefter præsident for The Australian Academy of the Humanities. 
På grundlag af bl.a. feltstudier blandt stammefolk i Ny Guineas højland klassificerede Wurm de mange hundrede papuanske sprog i 11 sprogætter. Han publicerede mere end 300 arbejder og blev med en række detaljerede og farverige sprogatlas verdens førende lingvistiske kartograf. Grundlægger af tidsskriftet Pacific Linguistics.